**ZAPISNIK**

**9. SEJE STRATEŠKEGA SVETA ZA MAKROEKONOMSKA VPRAŠANJA**

torek, 30. 1. 2024

Prisotni člani: mag. Marijana Bednaš, dr. Mitja Čok, dr. Dušan Mramor, dr. Mejra Festić, mag. Mitja Gaspari, Bojan Ivanc, dr. Matej Lahovnik (preko aplikacije Zoom), dr. Igor Masten (preko aplikacije Zoom), dr. Mojmir Mrak (preko aplikacije Zoom), dr. Janez Prašnikar, dr. Vasja Rant.

Odsotni: mag. Velimir Bole, dr. Žiga Žarnić.

Ostali prisotni: dr. Robert Golob, Klemen Boštjančič, dr. Igor Papič, mag. Igor Mally, mag. Katja Božič, Matevž Frangež, Petra Bezjak Cirman (preko aplikacije Zoom), mag. Rotija Kmet Zupančič, mag. Saša Leban, Erik Scheriani, dr. Peter Wostner.

**Dnevni red:**

1. Potrditev zapisnika 7. in 8. seje SSM;

2. Predstavitev Poročila o produktivnosti (UMAR);

3. Razno.

Seja se je pričela ob 16.10 uri.

Sejo je vodila predsednica Strateškega sveta mag. Marijana Bednaš.

**AD/1**

Člani so pred 9. sejo SSM dopisno poslali predloge za dopolnitev zapisnika 8. seje.

**Sklep št. 1**: Strateški svet je sprejel zapisnik 7. seje in (dopolnjen) zapisnik 8. seje SSM. Zapisnika se objavita na spletnih straneh Vlade RS.

**AD/2**

Po uvodnem pozdravu predsednice Strateškega sveta je dr. Peter Wostner (UMAR) predstavil Poročilo o produktivnosti 2023. Izpostavil je tri področja, ki bi lahko najbolj vplivala na povišanje produktivnosti v Republiki Sloveniji (človeški viri in kadrovska politika, agilno poslovno okolje, prehod v pametno in zeleno gospodarstvo). Izpostavil je, da je smer razvoja prava, a je izziv v hitrosti in odločnosti pri uvajanju strukturnih sprememb. Poudarek je bil na 22. ključnih priporočilih, ki zajemajo strateški pristop k razvoju človeških virov (ukrepi za zagotavljanje delovne sile, krepitev znanj in spretnosti in večja odzivnost izobraževalnega sistema), predvidljivo, učinkovito in odzivno poslovno okolje ter ukrepe za prehod v pametno in zeleno gospodarstvo.

**Sklep št. 2**: Strateški svet se je seznanil s Poročilom o produktivnosti za leto 2023.

Sledila je razprava.

Člani so se strinjali, da je dokument kakovostna analitična podlaga za pripravo srednjeročne fiskalne strategije, ki bi jo želeli čimprej obravnavati na seji SSM.

Predsednik vlade dr. Robert Golob je v odzivu izpostavil vprašanje ustreznosti sedanje strukture terciarnega izobraževanja, da bi bila potrebna evalvacija sredstev za raziskave in razvoj v proračunu (obseg in namen tj. ali so namenjena za »prave« razvojne vsebine), poleg tega je podal oceno, da v gospodarstvu že poteka prestrukturiranje iz bolj v manj energetsko intenzivne dejavnosti. Podal je tudi predlog naj se oceni produktivnost brez upoštevanja energetsko intenzivnih dejavnosti, zlasti za leto 2022.

V razpravi so člani izpostavili:

* pomen prehoda iz konceptualnega v finančno, kar bi moral biti predmet izvedbenih strateških dokumentov tj. prihajajoče fiskalne strategije (jasna opredelitev, kaj je v proračunih, kaj se financira iz EU sredstev);
* pomen privabljanja (usposobljene) tuje delovne sile, vključno s tujimi študenti, ki bi jim bilo treba zagotoviti pogoje, da ostanejo v Sloveniji (celovita migracijska in integracijska politika);
* da je v državah vodilnih inovatorkah večja učinkovitost porabe javnega denarja, na kar nakazuje njihova nižja zadolženost;
* da so se v zadnjih letih povečali različni zakonsko opredeljeni javnofinančni izdatki, kar se kaže v rasti »očiščenih« izdatkov (brez intervencijskih) in zmanjšuje manevrski prostor za povečanje razvojnih izdatkov – treba bi bilo narediti temeljit pregled;
* da bi morala imeti v razvojnem financiranju večjo vlogo SID banka;
* zagnati gospodarski in razvojni cikel z mobiliziranjem domačih prihrankov iz bank in projekti v OVE ter vlogo SID banke kot razvojne banke;
* nizko dohodkovno neenakost in progresivno obdavčitev in v povezavi s tem pomen ustreznega plačila za privabljanje in ohranjanje strokovnjakov; to bi morala nasloviti davčna reforma;
* da je potrebna ocena učinkovitosti zaposlenih v javnem sektorju in dodatni izračuni vpliva izobrazbe na produktivnost;
* da ni pomemben samo obseg sredstev za znanost (raziskave in razvoj), pomembno je tudi, kam se vlagajo;
* pomen zagonskega kapitala, kjer Slovenija močno zaostaja za povprečjem EU in konkurentkami;
* odpira se tudi vprašanje, kako so opredeljene prioritete oziroma kakšen je v kontekstu zasledovanja razvojnih ciljev status Strategije razvoja Slovenije 2030 (jo vlada oziroma resorji upoštevajo pri pripravi izvedbenih strateških dokumentov).

Državni sekretar Matevž Frangež iz MGRT je pojasnil, da je v pripravi akcijski načrt z ukrepi za povišanje produktivnosti (poudarek na dekarbonizaciji, razvoju novih produktov, oblikovanju ekosistemov za start-upe in povečanju deleža končnih izdekov); minister za visoko šolstvo, znanost in inovacije dr. Igor Papič pa je poleg povišanja sredstev za raziskave in razvoj v proračunu izpostavil tudi pomen ciljne usmeritve teh finančnih sredstev v kontekstu zasledovanja najvišje možne rasti produktivnosti oziroma učinkovitosti- Člani so se strinjali, da je ta tematika izjemnega pomena, so pa opozorili, da gre pri tovrstnih sredstvih za dolgoročne učinke, ki so lahko vidni šele čez desetletje in več.

Nekateri člani so ob razpravi na temo produktivnosti pozdravili odločitev za izdajo ljudskih obveznic (aktivacija obsežnih prihrankov, kar je bilo predmet razprave že na predhodnih sejah SSM).

**AD/3**

Člani so se dogovorili, da se bo svet naslednjič predvidoma sestal februarja ali marca.

Seja se je zaključila ob 18.20 uri.

Zapisal: Erik Scheriani

mag. Marijana Bednaš

PREDSEDNICA STRATEŠKEGA SVETA

Priloga:

lista prisotnosti